Roman Abramovitš

Roman Arkadjevitš Abramovitš (vene keeles Роман Аркадьевич Абрамович, sündinud 24. oktoobril 1966 Saraatovis) on juudi rahvusest Venemaa oligarh.
Ta on üks rikkaimaid Venemaa inimesi: 2009. aasta alguses hindas Forbes tema varanduse suuruseks 8,5 miljardit dollarit (aasta varem 23,5 miljardit). Abramovitš elas põhiliselt Londonis.
Oma rikkusele pani ta aluse naftaga kaubeldes. Hiljem laienes tema haare alumiiniumi ja terase müügile. Abramovitš oli 8 aastat Venemaa idaosas paikneva Tšuktši autonoomse ringkonna kuberner.
Ta kasvas orvuna onu ja vanaema juures. Ta katkestas õpingud koolis, et minna äriellu, kuid omandas hiljem edukalt juriidilise hariduse.

Tegevus äris ja poliitikas

Abramovitš teenis oma varanduse 1990. aastate alguses nafta väljaveost. 1992–1995 rajas ta 5 ettevõtet, mis tootsid ja müüsid naftatooteid. 1992. aasta juulis süüdistas Moskva peaprokurör Abramovitši diislikütuse varastamises Uhtas Komis.
1995. aastal asutas Abramovitš koos Boriss Berezovskiga naftaettevõtte Sibneft. 2002. aastal oli Berezovski sunnitud Venemaalt lahkuma ja ta müüs oma osaluse ettevõttes Abramovitšile.
Aastatel 2003–2004 müüs Abramovitš osaluse alumiiniumiettevõttes RusAl Oleg Deripaskale. 2005. aasta sügisel müüs ta osaluse Sibneftis Venemaa riiklikule gaasi- ja naftaettevõttele Gazprom. 2006. aastal ostis ta osaluse Venemaa suurimas terasevalmistajast Evraz Group.
1999. aastal valiti Abramovitš Venemaa Riigiduumasse ja 2000. aastal vahetas ta välja korruptsioonis süüdistatud Tšuktši autonoomse ringkonna kuberneri Aleksandr Nazarovi. Kubernerina toetas Abramovitš Tšuktši piirkonda rahaliselt ja sai juurde palju toetajaid. Pärast korduvaid palveid president Vladimir Putinile vabastada end kuberneri kohustest rahuldas Abramovitši soovi 2008. aasta juulis uus president Dmitri Medvedev. Samal aastal valiti Abramovitš Tšuktši autonoomse ringkonna duumasse.
25. aprillil 2005 avaldas ajakiri Forbes Venemaa rikkaimate eraisikute nimekirja. Abramovitš tunnistati 14,7 miljardi dollari suuruse varandusega (seda on üle poolteise Eesti riigieelarve) Venemaa rikkaimaks inimeseks. Tema varandus oli enam kui poole suurem teisel kohal oleva Vladimir Lissini varandusest. 
10. veebruaril 2007 avaldas Venemaa majandusajakiri "Finans" Venemaa rikaste nimekirja, mille järgi Venemaa rikkaimaks inimeseks tõusis Abramovitši asemele Deripaska. Vara oli neil vastavalt 21 ja 21,2 miljardit USA dollarit (252 ja 254 miljardit krooni, mis ületab enam kui kahekordselt Eesti riigieelarve). 
23. veebruaril 2007 müüs Ungari valitsus võlgades vaevelnud riikliku lennukompanii Malév 12 miljoni krooni eest konsortsiumile AirBridge, mis kuulus Abramovitšile. 
19. aprillil 2007 avaldas majandusajakiri "Forbes" rikkaimate venelaste edetabeli, milles kolmandat aastat järjest oli esikohal Abramovitš. "Forbes" hindas tema varanduse suuruseks 19,2 miljardit dollarit ehk 220 miljardit krooni.

Tegevus spordi vallas

2003. aastal ostis Abramovitš Londoni jalgpalliklubi Chelsea FC. Mitme eduka tippmängija ostu järel hüüdnime "Chelski" saanud klubi saavutas 2003-2004. aasta hooajal teise koha Premier League'is ja ülivõimsa meistritiitli aasta hiljem. 2012 võitis Chelsea Euroopa meistrite liiga karika.
2004. aasta juulis räägiti, et Sibneft spondeerib jalgpalliklubi Moskva CSKA-d 1,6 miljardi rublaga (44,5 miljonit eurot) .
Abramovitši tuntakse ka Vormel 1 fännina.

Isiklikku

Roman Abramovitš on olnud kaks korda abielus. Tal on teise abikaasaga viis last ning üks väljaspool abielu sündinud laps.